P r e d k l a d a c i a   s p r á v a

Predseda vlády SR M. Dzurinda uskutočnil v dňoch 7.-8.11.2002 na pozvanie predsedu Rady ministrov PR L. Millera oficiálnu návštevu PR. Počas návštevy M.Dzurinda rokoval so svojím poľským partnerom, bol prijatý prezidentom PR A. Kwaśniewskim, stretol sa s maršálkom Sejmu PR M. Borowskim, maršálkom Senátu PR L. Pastusiakom a ministrom zahraničných vecí PR W. Cimoszewiczom. 
Predmetom rozhovorov s poľskými partnermi boli predovšetkým otázky bilaterálnych vzťahov s dôrazom na rozvoj cezhraničnej spolupráce a zintenzívnenie obchodnej výmeny.  Medzi nosné témy rokovaní patrili aj otázky integrácie oboch krajín do EÚ, príprava SR na vstup do NATO a spolupráca v rámci V4.

Obe strany zhodne konštatovali, že v bilaterálnych vzťahoch neexistujú otvorené otázky. Ocenená bola úroveň cezhraničnej spolupráce. L.Miller prezentoval záujem PR zvýšiť rast vzájomného obchodu a investícií. Zo strany SR zaznela potreba dopracovania chýbajúcich bilaterálnych dohôd v oblasti zdravotníctva a školstva. M.Dzurinda vyzýval k dobudovaniu prihraničnej infraštruktúry, ktorá zlepší a uľahčí kontakty obyvateľov našich krajín. V bilaterálnych otázkach bol prezentovaný dvojstranný záujem o dostavbu diaľnice Skalité-Zwardoň v stanovenom termíne do konca roka 2005.

V otázke fungovaniu V4 sa obe strany vyjadrili za ďalšie pokračovanie spolupráce v tomto formáte. Úzka spolupráca krajín V4 bude potrebná aj po vstupe do EÚ. Konzultácie vo V4 by mali byť orientované aj na budovanie schengenskej hranice a na spoluprácu s Ukrajinou.

V oblasti integrácie do EÚ zaznel zo strany PR záujem o vzájomnú koordináciu stanovísk v prístupovom procese do EÚ, najmä vo finančných kapitolách. Táto otázka bola ďalej konkretizovaná návrhom na konzultácie v nasledovných kapitolách: poľnohospodárstvo, finančné a rozpočtové ustanovenia.
Poľskí partneri vyjadrili presvedčenie, že SR bude na nadchádzajúcom summite NATO v Prahe pozvaná za člena NATO. M.Dzurinda ocenil a poďakoval za poľskú podporu ambíciám SR stať sa členom NATO.

 Oficiálna návšteva predsedu vlády SR M.Dzurindu v PR potvrdila bezproblémovosť a vysokú úroveň dvojstranných vzťahov a priniesla podnety pre ďalší rozvoj spolupráce.